b'\n_START_ARTICLE_\nPtolemaj II. Filadelf\n_START_SECTION_\nVladanje\n_START_PARAGRAPH_\nPtolemaj II. je za\xc4\x8del vladati leta 285 pr. n. \xc5\xa1t. kot sovladar svojega o\xc4\x8deta Ptolemaja I. in vzdr\xc5\xbeeval razko\xc5\xa1en dvor v Aleksandriji. Samostojen vladar je postal leta 283 pr. n. \xc5\xa1t._NEWLINE_Med njegovim vladanjem je bil Egipt vpleten v ve\xc4\x8d vojn. Leta 274 pr. n. \xc5\xa1t. se je vojskoval s svojim polbratom Magom Kirenskim. Istega leta je za\xc4\x8del tudi vojno s selevkidskim kraljem Antiohom I. Soterjem za Kelesirijo z Judejo. Prva sirska vojna se je kon\xc4\x8dala leta 271 pr. n. \xc5\xa1t.  Ptolemajeve zmage so utrdile polo\xc5\xbeaj Egipta kot nesporne pomorske velesile vzhodnega Sredozemlja. Njegovo ladjevje je \xc5\xa1telo 112 ladij in mu zagotavljalo dostop do vseh obalnih mest njegovega cesarstva. Ptolemajski vpliv se je raz\xc5\xa1iril na Kiklade in Samotrako, pristani\xc5\xa1\xc4\x8da in obalna mesta Kilikije, Pamfilije, Likije in Karije. Leta 275/4 pr. n. \xc5\xa1t. je ptolemajska vojska vdrla v Nubijo in k Egiptu priklju\xc4\x8dila del Spodnje Nubije._NEWLINE_Leta 270 pr. n. \xc5\xa1t. je najel 4.000 galskih najemnikov, ki so pod Bolgijevim poveljstvom  leta 279 pr. n. \xc5\xa1t. ubili njegovega brata Ptolemaja Kerauna. Po Pavzaniju so kmalu po prihodu posku\xc5\xa1ali prevzeti oblast, zato jih je Ptolemaj izgnal na pust otok na Nilu, \xc2\xbbkjer so se med seboj pobili ali umrli od lakote\xc2\xab._NEWLINE_Zmaga makedonskega kralja Antigona II. Gonata nad egip\xc4\x8danskim ladjevjem pri Kosu (med 258 in 256 pr. n. \xc5\xa1t.) ni za dolgo prekinilo Ptolemajeve oblasti v Egejskem morju. V drugi sirski vojni (260-253 pr. n. \xc5\xa1t.) s Selevkidskim cesarstvom Antioha II. Teosa je Ptolemaj II. na obali Male Azije utrpel velike izgube in bil prisiljen  skleniti mir. Okoli leta 250 pr. n. \xc5\xa1t je mir utrdil s poroko svoje h\xc4\x8derke Berenike  z Antiohom II._NEWLINE_Ptolemaj II. Filadelf je umrl 29. januarja 246 pr. n. \xc5\xa1t.\n_START_SECTION_\nDvor\n_START_PARAGRAPH_\nMaterialno in umetni\xc5\xa1ko razko\xc5\xa1je aleksandrijskega dvora  je pod Ptolemajem  II. doseglo vi\xc5\xa1ek. Na dvoru je imel eksoti\xc4\x8dne \xc5\xbeivali iz daljnih de\xc5\xbeel in v Aleksandriji vsako leto prirejal procesijo v \xc4\x8dast bogu Dionizu, ki jo je vodila skupina 24 vozov, vpre\xc5\xbeenih s sloni. Vozovom so sledili levi, leopardi, panterji, kamele, antilope, divji osi, noji, medvedi, \xc5\xbeirafe in nosorogi. Po mnenju poznavalcev so bile \xc5\xbeivali v parih, noji celo v osmih. V vozove  je bil vpre\xc5\xbeen po en slon, razen v tistega, na katerem je bil ve\xc4\x8d kot dva metra visok zlat kip, v katerega so bili vpre\xc5\xbeeni \xc5\xa1tirje. Ptolemaj je ob gr\xc5\xa1kih privzel tudi nekaj egip\xc4\x8danskih verskih konceptov, ki so mu pomagali utrditi podobo suverena. _NEWLINE_Ptolemajce so opevali  knji\xc5\xbeni\xc4\x8dar Aleksandrijske knji\xc5\xbenice Kalimah, pesnik Teokrit  in drugi manj pomembni pesniki. Ptolemaj sam je podpiral \xc5\xa1iritev Aleksandrijske knji\xc5\xbenice in bil pokrovitelj znanstvenih raziskav. _NEWLINE_Izro\xc4\x8dilo, ohranjeno v psevdoepigrafskem Aristejevem pismu, ki povezuje prevajanje Septuaginte Hebrejske Biblije iz hebrej\xc5\xa1\xc4\x8dine v gr\xc5\xa1\xc4\x8dino pod njegovim pokroviteljstvom, je verjetno pretirano. Walter Kaiser kljub temu pravi:  \xc2\xbbNobenega dvoma ni, da so bili Zakoni prevedeni prav v Filadelfovem \xc4\x8dasu, saj se gr\xc5\xa1ki navedki iz Geneze in Eksodusa (Prva in Druga Mojzesova knjiga) pojavljajo v gr\xc5\xa1ki knji\xc5\xbeevnosti, ji ne nastala pred letom 200 pr. n. \xc5\xa1t. Po mnenju nekaterih je gr\xc5\xa1\xc4\x8dina v prevodu  bolj podobna egip\xc4\x8danski kot jeruzalemski gr\xc5\xa1\xc4\x8dini.\xc2\xab'